Kasasam-itan a musika ti kinaumbi ti malem dagiti malem
Matimud trumpeta dagiti anghel, punipon ngayed-samiweng
Dinto maumag, agindegto iti simbaan ti nakem
Ti sudina agukradto a sabong ti dinto agsardeng a panawen
Kasindaeg sangapaglangitan a parimrim dagiti bituen.
Sadi Gloria nagdappatka iti paludip imnas a malem
Malem a dinandaniwan kararuam iti sam-it panagtaklin
Paltiingna dita pusom nakalamlamuyot nga aweng
Katimbeng pinalibnosmo a kutengteng ni talugading
Kas Laureado a Mannaniw, kinatarakim allon kinatakneng
Aglaplapusanan iti pikapik romantiko nga es-essem.
Maysaka a bannuar iti tangatang ti arte ti dinnniwan
Higante a tugotmo adda iti karinio da Angalo Ken Aran
Atiddog nga anniniwam nagrimat iti lubong ti bukanegan
Ti inspirasionmo naitalali iti agpangpangato a kansion
Duetoyo kenni Dra. Cion a kasindayag apagtamdag a pagbangon.
Kas agkadungngodungngo, sipupuso inin-indayonyo pay
Ti GUMIL Ilocos Sur nga idi 1964 kaippasngay
Kinibkibinyo met iti dayaw, ingget pusaksak ken tarnaw’
Ti GUMIL Filipinas a minuliyo iti liderato a limtaw,
Nagdaliasat iti adu a tawen iti taaw ni kinasin-aw.
Apo Godo, iti kaungganmi addaka, addakanto latta
Kas dinto mabubos a lagip iti indurog ti kinasaniata
Kas dinto aggibus a daniw ti imbatim kadakam’
Nga aweng ti naindaklan a kaaddam
Ruknoy ti GUMIL Ilocos Sur
Hulio 12, 2009
Edilberto H. Angco
Presidente
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn srd_Latn por_Latn